b'\n_START_ARTICLE_\nGabjauja\n_START_SECTION_\nPamin\xc4\x97jimai\n_START_PARAGRAPH_\nPirm\xc4\x85 kart\xc4\x85 pamin\xc4\x97ta 1673\xc2\xa0m. Kristupo Sap\xc5\xabno ir Teofilio \xc5\xa0ulco lietuvi\xc5\xb3 kalbos gramatikoje._NEWLINE_Daugiausiai apie Gabjauj\xc4\x85 (Gabjauga) ra\xc5\xa1\xc4\x97 Matas Pretorijus (XVII a. pabaiga). Jis teig\xc4\x97, kad tik\xc4\x97ta Gabjauj\xc4\x85 saugant nuo gaisro d\xc5\xbeiovinamus javus, pastatus, kuriuose jie laikomi. Apra\xc5\xa1\xc4\x97 Gabjaujos garbinim\xc4\x85 (jai aukodavo gaid\xc5\xbeius) per k\xc5\xablimo pabaigtuvi\xc5\xb3 \xc5\xa1vent\xc4\x99. Matas Pretorijus atskirame skyriuje i\xc5\xa1samiai apra\xc5\xa1\xc4\x97 Gabjaujos \xc5\xa1vent\xc4\x99, nurodydamas, kad tai yra tarsi jauj\xc5\xb3 \xc5\xa1vent\xc4\x97, keliama dievui Gabjaujui, kuris yra jaujos, jav\xc5\xb3 ir ugnies dievas._NEWLINE_I\xc5\xa1k\xc5\xablus javus, buvo \xc5\xa1ven\xc4\x8diama \xc5\xa1vent\xc4\x97, skirta deivei Gabjaujai d\xc4\x97kojant, kad leido s\xc4\x97kmingai i\xc5\xa1d\xc5\xbeiovinti ir i\xc5\xa1kulti javus. Jai pagerbti b\xc5\xabdavo daromas alus ir kepama duona. Per \xc5\xa1vent\xc4\x99 buvo aukojamas baltas ir juodas, bet ne raibas ar raudonas gaidys. Gaid\xc4\xaf u\xc5\xbemu\xc5\xa1davo lazda. \xc5\xa0eimininkas mu\xc5\xa1damas kalb\xc4\x97davo: \xe2\x80\x9eGabjauja, b\xc5\xabk linksma ir mums maloni\xe2\x80\x9c. U\xc5\xbemu\xc5\xa1t\xc4\x85 gaid\xc4\xaf \xc5\xa1eiminink\xc4\x97 nupe\xc5\xa1davo, pastatydavo ant ugnies. O \xc5\xa1eimininkas j\xc4\xaf virdavo ir negal\xc4\x97davo nuo virimo pasitraukti, jei labai reikdavo nueiti, j\xc4\xaf pavaduodavo s\xc5\xabnus. Saugodavo, kad prie verdamo gaid\xc5\xbeio neprisiartint\xc5\xb3 jokia moteris ar koks nors svetimas \xc5\xbemogus. \xc5\xbdmona baltai u\xc5\xbetiesdavusi stal\xc4\x85, ant kurio pad\xc4\x97davo duonos o \xc5\xa1eimininkas\xc2\xa0\xe2\x80\x93 i\xc5\xa1virt\xc4\x85 gaid\xc4\xaf. Rankoje laikydamas pripildyt\xc4\x85 alaus kau\xc5\xa1el\xc4\xaf, kalb\xc4\x97davo mald\xc4\x85 (Wieszpatie Diewe Gabjaugia, mes taw padekavojom, iog galeiom tawo Szittos gerrus dowanus gerrai iszdirpti). Po to \xc5\xa1eimininkas gerdavo pirm\xc4\x85 kau\xc5\xa1el\xc4\xaf, prie\xc5\xa1 tai nupyl\xc4\x99s ant \xc5\xbeem\xc4\x97s alaus \xc5\xbdemyn\xc4\x97lei, v\xc4\x97liau gerdavo \xc4\xaf savo s\xc5\xabnus ir tarnus ir tik po to gerdavo visi kiti. Ap\xc4\x97jus apeiginiam kau\xc5\xa1eliui aplinkui, visi, i\xc5\xa1skyrus moteris, prad\xc4\x97davo valgyti. Atlikus apeigas, sueidavo moterys, kurios gerdavo, bet ne i\xc5\xa1 apeiginio kau\xc5\xa1elio, valgydavo, o liku\xc4\x8dius atiduodavo \xc5\xa1uniui. Baigdamas puot\xc4\x85, \xc5\xa1eimininkas, pa\xc4\x97m\xc4\x99s kau\xc5\xa1el\xc4\xaf \xc4\xaf rank\xc4\x85, kalb\xc4\x97davo: "Mielas dieve Gabjauji, mes tavo \xc5\xa1vent\xc4\x99 gerai at\xc5\xa1vent\xc4\x97m, b\xc5\xabk linksmas ir palaimink mus. Saugok mus, m\xc5\xabs\xc5\xb3 \xc5\xa1eimyn\xc4\x85, namus ir \xc5\xabk\xc4\xaf, gyvulius\xe2\x80\x9c._NEWLINE_Gabjaujos ar Gabjaujo \xc5\xa1vent\xc4\x99 dar XIX a. u\xc5\xbera\xc5\xa1\xc4\x97 Jonas Jablonskis, Mykolas Mie\xc5\xbeinis, Antanas Ju\xc5\xa1ka.\n_START_SECTION_\nInterpretacijos\n_START_PARAGRAPH_\nVardas kildinamas nuo \xc5\xbeod\xc5\xbei\xc5\xb3 \xe2\x80\x9egaubti, gob\xc4\x97ti\xe2\x80\x9c ir \xe2\x80\x9ejauja\xe2\x80\x9c._NEWLINE_Nors Matas Pretorijus mini Gabjauja teigia, kad vyri\xc5\xa1ka dievyb\xc4\x97. Pagal Jok\xc5\xabb\xc4\x85 Brodovsk\xc4\xaf ir Pilyp\xc4\x85 Ruig\xc4\xaf Gabjauja yra turto deiv\xc4\x97. Ta\xc4\x8diau Algirdas Julius Greimas lyties klausimo nespre\xc4\x85d\xc5\xbeia, o teigia, kai jis\xc2\xa0\xe2\x80\x93 ugnies dievas._NEWLINE_Gabjauja ar Gabjaujis galb\xc5\xabt tapatus Jono Lasickio minimai Gabie, nes pastarasis apra\xc5\xa1o jos pagerbimo paprot\xc4\xaf po k\xc5\xabl\xc4\x97s. Ta\xc4\x8diau Lasickio Gabie paprastai tapatinama su ugnies deive Gabija._NEWLINE_Anot Dalios Senvaityt\xc4\x97s, Gabie, Gabjauja, Gabjaujis semanti\xc5\xa1kai siejasi ne tik su ugnimi, bet ir su kluonu, javais. \xc4\xaetik\xc4\x97tina, kad \xc5\xa1i dievyb\xc4\x97 vis\xc5\xb3 pirma gal\xc4\x97jo sietis su javais ir derlingumu, o jos s\xc4\x85sajos su ugnimi, galimas dalykas, atsirado d\xc4\x97l gaisro pavojaus kluonuose k\xc5\xabrenant jaujas. Gabijauja lietuvi\xc5\xb3 kalboje buvo vadinama ir paskutin\xc4\x97 jauja (kulti ar minti). Gabjaujos vardu lietuvi\xc5\xb3 kalboje taip pat gal\xc4\x97jo b\xc5\xabti vadinama ir piktoji dvasia, nelabasis (pvz., prakeiksmai tegu tave gab\xc2\xadjauja, kad tave pagaut\xc5\xb3 gabjauja). Grei\xc4\x8diausiai demoni\xc5\xa1k\xc5\xb3 bruo\xc5\xbe\xc5\xb3 dievyb\xc4\x97 \xc4\xafgavo senajam tik\xc4\x97jimui nykstant, o krik\xc5\xa1\xc4\x8dionybei \xc4\xafsigalint.'